22/01/2021 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Modificación bases xerais

ANUNCIO MODIFICACIÓN BASES XERAIS A Xunta de Goberno, en sesión ordinaria celebrada o día 15 de xaneiro de 2021 adoptou, entre outros, o acordo de aprobación da modificación das bases xerais reguladoras dos procesos selectivos correspondentes á ampliación da oferta de emprego público do ano 2018 e á oferta de emprego público dos anos 2019 e 2020 que foran aprobadas en sesión ordinaria da Xunta de Goberno de 2 de outubro de 2020. O texto definitivo é o seguinte: “BASES XERAIS REGULADORAS DOS PROCESOS SELECTIVOS CORRESPONDENTES Á AMPLIACIÓN DA OFERTA DE EMPREGO PÚBLICO DO ANO 2018 E Á OFERTA DE EMPREGO PÚBLICO DOS ANOS 2019 E 2020 Primeira.–Obxecto 1.1. As presentes bases xerais teñen por obxecto regular os aspectos comúns aos procesos selectivos que convoque a Deputación Provincial da Coruña para o acceso a distintas categorías de persoal funcionario de carreira, en execución da ampliación da oferta de emprego público do ano 2018 (DOG núm.25, do 5 de febreiro de 2019) e da oferta de emprego público dos anos 2019 e 2020 (DOG núm.235, do 11 de decembro de 2019, e DOG núm.127, do 29 de xuño de 2020), de conformidade co disposto no artigo 70 do Real decreto lexislativo 5/2015, do 30 de outubro, polo que se aproba o texto refundido da Lei do estatuto básico do empregado público.1.2. Os requisitos específicos de cada proceso selectivo estableceranse nas bases específicas reguladoras de cada unha das convocatorias, no marco da aplicación xeral das presentes bases. Segunda.–Normativa aplicable Os procesos selectivos citados rexeranse polo establecido nestas bases xerais e nas correspondentes bases específicas de cada convocatoria. Así mesmo, no non establecido nelas, serán de aplicación a estes procesos selectivos o Real decreto lexislativo 5/2015, do 30 de outubro, polo que se aproba o texto refundido da Lei do estatuto básico do empregado público; a Lei 2/2015, do 29 de abril, do emprego público de Galicia; Lei 7/1985, do 2 de abril, reguladora das bases do réxime local; Real decreto 781/1986, do 18 de abril, polo que se aproba o Texto refundido das disposicións legais vixentes en materia de réxime local; Real decreto 896/1991, do 7 de xuño, polo que se establecen as regras básicas e programas mínimos do procedemento de selección dos funcionarios de administración local; Lei 39/2015, do 1 de outubro, do procedemento administrativo común das administracións públicas; Lei 40/2015, do 1 de outubro, de réxime xurídico do sector público; Real decreto lexislativo 1/2013, do 29 de novembro, polo que se aproba o texto refundido da Lei xeral dos dereitos das persoas con discapacidade e da súa inclusión social; Real decreto 2271/2004, do 3 de decembro, polo que se regula o acceso ao emprego público e a provisión de postos de traballo das persoas con discapacidade; artigo 19. Un.6 da Lei 3/2017, do 27 de xuño, de presupostos xerais do Estado para 2017; artigo 19. Un.9 da Lei 6/2018, do 3 de xullo, de presupostos xerais do Estado para 2018 e demais disposicións vixentes que puidesen resultar de aplicación. Terceira.–Cota de reserva para persoas con discapacidade 3.1. As convocatorias de probas selectivas das prazas correspondentes á oferta de emprego público dos anos 2018 (ampliación), 2019 e 2020 incluirán un total do 7 por 100 das prazas que se convoquen para seren cubertas por persoas cun grao de discapacidade igual ou superior ao 33 por 100. Para cada convocatoria determinarase, no seu caso, o número de prazas que se reservarán para a quenda de discapacidade.3.2. Quen opte ás prazas reservadas para persoas con discapacidade deberá acreditar un grao de discapacidade igual ou superior ao 33 por cento e indicar expresamente esta opción na súa solicitude; de non indicalo, entenderase que non opta por esta reserva. Cuarta.–Requisitos dos aspirantes 4.1. Requisitos xerais: Para seren admitidos á realización das probas selectivas, os e as aspirantes deberán reunir os seguintes requisitos: a) Ter nacionalidade española ou cumprir os requisitos establecidos no artigo 57 do texto refundido da Lei do estatuto básico do empregado público, aprobado por Real decreto lexislativo 5/2015, do 30 de outubro, no suposto de acceso ao emprego público de nacionais doutros Estados. b) Posuír a capacidade funcional necesaria: non padecer enfermidade nin estar afectado por limitación física ou psíquica incompatible co desempeño das correspondentes funcións e tarefas que se deriven do nomeamento. c) Ter cumpridos 16 anos e non exceder, no seu caso, da idade máxima de xubilación forzosa. d) Non ser separado mediante expediente disciplinario do servizo de calquera das administracións públicas, dos órganos constitucionais ou dos órganos estatutarios das comunidades autónomas, nin estar en situación de inhabilitación absoluta ou especial para o desempeño de empregos ou cargos públicos por resolución xudicial, cando se trate de acceder ao corpo ou escala de persoal funcionario do que a persoa foi separada ou inhabilitada. No caso de ser nacional doutro Estado, non estar inhabilitado ou en situación equivalente, nin ser sometido a sanción disciplinaria ou equivalente que impida no Estado de procedencia o acceso ao emprego público nos termos anteriores. e) Posuír a titulación que se requira nas bases específicas de cada convocatoria. No caso de titulacións obtidas no estranxeiro deberase estar en posesión da correspondente validación ou da credencial que acredite, no seu caso, a homologación. f) Outros requisitos que, no seu caso, poidan esixirse nas correspondentes bases específicas.4.2. Requisitos específicos para participar pola quenda de discapacidade: Os e as aspirantes que concorran pola quenda de discapacidade, ademais de reunir os requisitos xerais esixidos no apartado anterior, deberán ter legalmente recoñecido un grao de discapacidade igual ou superior ao 33 por cento. Esta circunstancia deberá acreditarse documentalmente ao presentar a solicitude.4.3. Os e as aspirantes deberán reunir todos os requisitos establecidos nestas bases no día de finalización do prazo de presentación de solicitudes e mantelos ata a toma de posesión como funcionarios de carreira. Quinta.–Solicitudes 5.1. Forma e prazo de presentación. As solicitudes dirixiranse ao presidente da Deputación Provincial da Coruña e presentaranse preferentemente por vía electrónica. As bases específicas da cada procedemento selectivo de ingreso poderán esixir a presentación por vía electrónica, nos termos previstos na normativa vixente. En calquera caso, poderá acordarse polo órgano convocante a cumprimentación sustitutoria en papel cando unha incidencia técnica debidamente acreditada imposibilitara o funcionamento ordinario dos sistemas. A presentación da solicitude por vía electrónica realizarase a través do punto de acceso Convoca online (https://dacoruna.convoca. online/), seguindo as instrucións que se lle indiquen, e terá que identificarse mediante a plataforma de identificación e sinatura electrónica cl@ve, nalgunha das súas modalidades. As solicitudes en soporte papel realizaranse cubrindo o modelo oficial e presentandoo no Rexistro Xeral da Deputación Provincial da Coruña (Avenida do Porto núm.2, 15003 A Coruña) ou da maneira que indica o artigo 16 da Lei 39/2015, do 1 de outubro, do procedemento administrativo común das administraciones públicas. O modelo oficial de solicitude poderá descargarse no punto de acceso Convoca Online e, así mesmo, facilitarase no Rexistro Xeral da Deputación Provincial da Coruña. O prazo de presentación das solicitudes será de vinte días naturais, que se contarán a partir do día seguinte á publicación do anuncio do extracto da convocatoria no Boletín Oficial do Estado (BOE). 5.2. Documentación que se ten que achegar. Coa instancia deberá presentarse a seguinte documentación:  Fotocopia do DNI, pasaporte ou documento fidedigno que acredite a identidade e nacionalidade do candidato ou candidata.  Fotocopia da titulación esixida nas bases específicas da convocatoria, coa excepción prevista na Base 5.3.  No seu caso, fotocopia do certificado de discapacidade en grao igual ou superior ao 33 por cento emitido polo órgano competente.  Calquera outra documentación esixida nas bases específicas da convocatoria Ademais, segundo o previsto na Ordenanza fiscal núm.3 da Deputación Provincial da Coruña, reguladora da taxa por dereitos de exame:  Documentación acreditativa do pagamento da taxa correspondente: carta de pago (impreso de autoliquidación) e xustificante do pago.  No caso de exención ou redución no pago da taxa, a documentación xustificativa da súa condición de membro de familia numerosa e da categoría en que se clasifique, coa salvidade prevista na Base 5.3. 5.3. Autorización para a consulta telemática a outras administracións. No caso de que a persoa aspirante autorizara na súa solicitude á Deputación Provincial da Coruña a consulta telemática ás administracións competentes da información relativa á súa titulación ou, de ser o caso, á súa condición de membro de familia numerosa, non será necesario que xunto coa solicitude achegue a documentación acreditativa destas circunstancias, sen prexuízo de que a Deputación provincial se reserve o dereito a requirirlle a citada documentación, dentro do prazo de presentación de solicitudes ou de subsanación, cando motivos técnicos imposibiliten a realización da consulta telemática.5.4. Acreditación de méritos para baremar no caso de concurso-oposición: Para a valoración da fase de concurso, os e as aspirantes achegarán a documentación acreditativa dos méritos que se puntúen segundo a correspondente convocatoria. Os méritos relativos aos servizos prestados na Deputación Provincial da Coruña deberán alegarse na solicitude, con indicación dos períodos de servizos prestados, e serán comprobados polo Servizo de Planificación e Xestión de Recursos Humanos. Os servizos prestados noutras administracións públicas acreditaranse mediante certificado expedido polo órgano correspondente. O certificado deberá facer constar os servizos prestados que se pretendan facer valer como experiencia profesional na fase de concurso, expresará para este efecto as funcións desenvolvidas, debendo ademais, achegarse fotocopia do contrato ou nomeamento. O certificado deberá así mesmo acompañarse de certificación da vida laboral, expedido pola Tesourería Xeral da Seguridade Social, na que consten expresamente os períodos e grupo de cotización correspondentes a esa categoría. Os méritos por cursos de formación realizados acreditaranse mediante a presentación de copia auténtica do correspondente diploma ou título. En ningún caso se valorarán méritos non alegados na solicitude ou non acreditados documentalmente en prazo.5.5. Pago de taxas por dereitos de exame. Segundo a Ordenanza fiscal núm.3 da Deputación Provincial da Coruña, reguladora da taxa por dereitos de exame, para participar no proceso selectivo será obrigatorio satisfacer os dereitos de exame, na contía que se indica de seguido: Para o acceso, como funcionario de carreira, ao Subgrupo A1: 32,10 € Para o acceso, como funcionario de carreira, ao Subgrupo A2: 24,05 € Para o acceso, como funcionario de carreira, ao Subgrupo B: 20,00 € Para o acceso, como funcionario de carreira, ao Subgrupo C1: 16,10 € Para o acceso, como funcionario de carreira, ao Subgrupo C2: 12,10 € Para o acceso, como funcionario de carreira, a Agrupacións Profesionais: 9,65€ O seu importe farase efectivo mediante autoliquidación, no impreso establecido ao efecto pola Deputación Provincial da Coruña e que estará a disposición das persoas aspirantes nos Servizos Centrais da Tesourería Provincial (Avda. do Porto, n.º 2, 4.ª planta - A Coruña), na Unidade Central de Atención ao Contribuínte (R/ Archer Milton Huntington, 24 - A Coruña), e nas distintas Oficinas Recadadoras da Deputación Provincial. O impreso de autoliquidación poderá tamén solicitarse por correo electrónico na dirección atencion. tributaria@dacoruna. gal ou ben obterse a través de internet na Oficina Virtual Tributaria da páxina web da Deputación https://ovt.dacoruna. gal/ovt/EXPB/150009/DCORUNA/homenoauth/pag3. O pago poderá realizarse de forma presencial nas distintas entidades colaboradoras que se relacionan no propio impreso de autoliquidación (Abanca, BBVA, Banco Sabadell, Banco Santander y Caixabank) ou telematicamente na Oficina Virtual Tributaria da Deputación Provincial da Coruña (https://www.dacoruna. gal/servizos-tributarios/oficina-virtual). Para o pago da taxa na Oficina Virtual Tributaria: Seleccione “Servizos Tributarios”. Seleccione “Oficina Virtual Tributaria”. Seleccione “Acceso á Oficina Virtual Tributaria”. Seleccione “Pagar as miñas taxas”. Cubra os seus datos persoais na apartado “Información da persoa”. Datos para identificar e calcular a taxa: Concepto a liquidar: EXP. DOCACT ADM. E DEREITOS DE EXAME Tarifa: seleccione o grupo de titulación correspondente En todo caso, no documento que xustifique que se realizou o pago dos dereitos de exame deberá figurar: nome, apelidos e DNI do e da aspirante, a referencia do cobro e a praza á que concorre a persoa interesada. Consonte a Base 5.2, á solicitude deberá xuntarse tanto a carta de pago (ou impreso de autoliquidación) como o xustificante do pago. Segundo o establecido no artigo 4 da ordenanza fiscal reguladora da taxa por dereitos de exame, establécese un réxime de exención do 100% aos membros das familias numerosas clasificadas na categoría especial e unha bonificación do 50% para os de categoría xeral. Estes beneficios fiscais deberán ser solicitados expresamente polo suxeito pasivo ante a Deputación provincial no momento de presentación da solicitude para tomar parte nas probas selectivas, indicándoo así na instancia e achegando a documentación acreditativa do título de familia numerosa ou autorizando á Deputación provincial a consulta telemática á administración competente. O impago ou insuficiencia da taxa, cando non quede acreditado que a persoa candidata cumpra cos requisitos para ter dereito á exención ou redución no pago, determinará a exclusión do proceso selectivo.5.6. De acordo co disposto na Ordenanza do uso da lingua galega na Deputación Provincial da Coruña (BOP núm.186, do 29 de setembro de 2017), os e as aspirantes que queiran dispoñer do texto das probas en lingua castelá deberán facelo constar na súa solicitude. Pola contra, os cuestionarios das probas selectivas distribuiranse, por defecto, en galego.5.7. Aquelas persoas aspirantes que acrediten un grao de discapacidade igual ou superior ao 33 por cento e que precisen adaptacións de tempos e/ou medios para a realización das probas selectivas, ademais de formular de forma expresa a devandita petición na solicitude, especificando o tipo de adaptación que solicitan, deberán presentar certificado médico xustificativo da adaptación solicitada. Se no desenvolvemento do proceso selectivo se suscitasen dúbidas ao tribunal respecto da capacidade dos e das aspirantes con algunha discapacidade para o desempeño das funcións do postos obxecto da convocatoria, poderá solicitar o correspondente ditame do órgano competente da comunidade autónoma.5.8. A non presentación da solicitude en tempo e forma supoñerá a non admisión do aspirante ao proceso selectivo.5.9. No marco da vixente normativa de protección de datos, os datos contidos na solicitude serán obxecto de tratamento automatizado pola Deputación Provincial da Coruña coa finalidade de levar a cabo a tramitación administrativa que derive da xestión deste procedemento, sendo o seu cumprimento obrigatorio para a admisión ás probas selectivas. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou de forma presencial en calquera dos lugares establecidos na normativa reguladora do procedemento administrativo común. Para facilitar o exercicio destes dereitos, na páxina web da Deputación figura un modelo de solicitude https://www.dacoruna. gal/documentacion/impresos-oficiais/ Sexta.–Admisión de aspirantes 6.1. Finalizado o prazo de presentación de solicitudes, o órgano competente aprobará mediante resolución as listaxes provisionais das e dos aspirantes admitidos e excluídos, con indicación das causas de exclusión en cada caso, concedendo un prazo de 10 días hábiles para a presentación de reclamacións e correccións, contado desde o seguinte á súa publicación no Boletín Oficial da Provincia da Coruña. Esta resolución publicarase no Boletín Oficial da Provincia da Coruña e na páxina web da Deputación Provincial da Coruña.6.2. Quen, dentro do prazo sinalado, non emende os defectos xustificando o seu dereito a ser admitido/a, será definitivamente excluído do proceso selectivo.6.3. Terminado o prazo de reclamacións, o órgano competente ditará nova resolución, elevando a definitiva a listaxe provisional de aspirantes ou corrixíndoa se existisen modificacións como consecuencia de reclamacións. Nesta resolución, que será publicada no Boletín Oficial da Provincia da Coruña e na páxina web da Deputación Provincial da Coruña, poderá determinarse ademais a composición do tribunal de selección, así como o lugar, data e hora da realización do primeiro exercicio.6.4. No suposto de que, por calquera circunstancia excepcional se tivese que modificar a data, hora, ou lugar de realización dalgún exercicio, poderá publicarse no Boletín Oficial da Provincia da Coruña e na páxina web da Deputación Provincial da Coruña.6.5. Os erros na consignación dos datos persoais dos e das aspirantes poderán rectificarse en calquera momento do proceso selectivo, de oficio ou a petición da persoa interesada.6.6. O tribunal cualificador fará pública na páxina web da Deputación a relación de aspirantes admitidos que solicitaron adaptación de tempos e/ou medios, indicando para cada un deles a adaptación concedida ou, no seu caso, as razóns da denegación. Sétima.–Tribunais de selección 7.1. Os tribunais de selección que han de xulgar as probas selectivas estarán constituídos polas seguintes persoas: a) Un presidente/a, que será funcionario designado polo presidente da Corporación. b) Tres vogais, funcionarios/as designados polo presidente da Corporación. c) Un secretario, que será o da Corporación ou o/a funcionario en quen delegue. A composición dos órganos de selección deberá axustarse aos principios de imparcialidade e profesionalidade dos seus membros e tenderá á paridade entre muller e home. Todos os membros dos tribunais deberán posuír titulación de igual nivel ou superior á esixida para o acceso ás prazas convocadas. O persoal de elección ou de designación política, os funcionarios interinos e o persoal eventual non poderán formar parte dos órganos de selección. Así mesmo, o persoal laboral tampouco poderá formar parte dos órganos de selección de funcionarios de carreira. A pertenza aos tribunais será sempre a título individual, non se poderá ter en representación ou por conta de ninguén.7.2. Non poderá formar parte dos tribunais quen realizase tarefas de preparación de aspirantes a probas selectivas de acceso a esta ou equivalente categoría á que corresponden as prazas convocadas nos cinco anos anteriores á publicación da convocatoria de que se trate, e igualmente se colaborase durante ese período dalgún modo con centros de preparación de opositores da categoría á que pertenzan as prazas convocadas.7.3. Os membros do tribunal deberán absterse de intervir, notificándoo ao presidente da Corporación, cando concorra neles algunha das causas establecidas no artigo 23 da Lei 40/2015, do 1 de outubro, de réxime xurídico do sector público. O presidente poderá esixir dos membros do tribunal declaración expresa de non estar incursos en tales circunstancias. Así mesmo, as e os aspirantes poderán recusar os membros do tribunal cando concorra neles algunha de tales circunstancias, segundo o disposto no artigo 24 da mesma lei.7.4. O tribunal non poderá constituírse nin actuar sen a asistencia de, como mínimo, tres dos/as seus membros, titulares ou suplentes indistintamente, sendo sempre necesaria a presenza do seu presidente/a e do seu secretario/a. As decisións adoptaranse por maioría de votos dos membros presentes, resolvendo, en caso de empate, o voto do seu presidente.7.5. As actuacións do tribunal haberán de axustarse estritamente ás bases da convocatoria. No entanto, o tribunal está facultado para resolver as dúbidas que xurdan durante a realización do correspondente proceso selectivo, para adoptar os acordos necesarios que garantan o seu adecuado desenvolvemento, en todo o non previsto nestas bases, e para resolver as dúbidas que puidesen xurdir en aplicación delas.7.6. Cando dificultades técnicas ou doutra índole o aconsellen, os tribunais poderán incorporar aos seus traballos asesores especialistas para as probas e cos cometidos que estimen pertinentes, limitándose estes a prestar a súa colaboración nas súas especialidades técnicas, e terán voz pero non voto. Así mesmo, os tribunais poderán valerse de persoal colaborador durante o desenvolvemento material dos exercicios.7.7. En calquera momento do proceso selectivo, o tribunal poderá requirir as persoas aspirantes que acrediten a veracidade dos documentos que acheguen para a súa participación neste.7.8. Os tribunais poderán excluír as e os opositores en cuxas follas de exame figuren nomes, marcas ou signos que permitan coñecer a identidade dos autores ou leven a cabo calquera tipo de actuación fraudulenta durante a realización dos exercicios.7.9. O réxime xurídico aplicable aos tribunais axustarase en todo momento ao disposto para os órganos colexiados na Lei 40/2015, do 1 de outubro, de réxime xurídico do sector público. Os acordos dos tribunais só poderán ser impugnados polas persoas interesadas nos supostos e na forma establecida na Lei 39/2015, do 1 de outubro, do procedemento administrativo común das administracións públicas. Os tribunais continuarán constituídos ata que se resolvan as reclamacións suscitadas ou as dúbidas que poida suscitar o procedemento selectivo.7.10. As resolucións dos tribunais vinculan á Deputación provincial, sen prexuízo de que esta, no seu caso, poida revisar conforme ao establecido na normativa reguladora do procedemento administrativo.7.11. Os tribunais de selección quedarán incluídos na categoría que corresponda ao grupo de titulación ao que pertenzan as prazas convocadas, para os efectos de percepción de asistencias, conforme ao Real decreto 462/2002, do 24 de maio, sobre indemnizacións por razón do servizo. Oitava.–Proceso selectivo 8.1. Os procesos de selección realizaranse mediante o sistema de oposición ou de concurso-oposición, de acordo co que establezan as correspondentes bases específicas das convocatorias.8.2. Quince días antes, como mínimo, do comezo dos exercicios, anunciarase no BOP e na páxina web da Deputación o día, hora e lugar de realización das probas.8.3. Desde a total conclusión dun exercicio ou proba ata o comezo do seguinte deberá transcorrer un prazo mínimo de 72 horas e máximo de 45 días naturais.8.4. Os aspirantes serán convocados para cada exercicio en chamamento único, aínda que este teña que dividirse en varias sesións, debendo asistir os aspirantes á sesión á que sexan convocados. Serán excluídos do proceso selectivo quen non compareza, salvo nos supostos alegados e xustificados con anterioridade á celebración do exercicio e nos casos de forza maior acaecidos o mesmo día da realización, polo que o tribunal deberá adoptar resolución motivada para o efecto. A non presentación dun aspirante a calquera dos exercicios obrigatorios no momento de ser chamado determinará automaticamente o decaemento do seu dereito a participar nese e nos sucesivos, quedando excluído en consecuencia do procedemento selectivo.8.5. A orde de actuación dos aspirantes na fase de oposición iniciarase alfabeticamente por aqueles cuxo primeiro apelido comece pola letra “S”, segundo o establecido na Resolución do 30 de xaneiro de 2020, da Consellería de Facenda, pola que se fai público o resultado do sorteo ao que se refire o Regulamento de selección de persoal da administración da Comunidade Autónoma de Galicia (DOG núm.27, do 10 de febreiro de 2020). 8.6. Os días de celebración dos exercicios do proceso selectivo os aspirantes deberán ir provistos de DNI ou de documento fidedigno que garanta a súa identidade.8.7. Concluído cada un dos exercicios do proceso selectivo, o tribunal fará pública na páxina web da Deputación Provincial da Coruña a relación de aspirantes que os superasen, con indicación da puntuación obtida.8.8. Calquera referencia normativa do temario entenderase referida ás disposicións legais vixentes na data de publicación no BOP das bases específicas da convocatoria.8.9. O número mínimo de temas que conterán as bases específicas de cada convocatoria será o seguinte, dependendo do grupo de titulación:  Grupo A, subgrupo A1: 90 temas.  Grupo A, subgrupo A2: 60 temas.  Grupo B: 50 temas.  Grupo C, subgrupo C1: 40 temas.  Grupo C, subgrupo C2: 20 temas.  Agrupación Profesional: 10 temas.8.10. Os sistemas de cualificación do proceso selectivo recolleranse nas bases específicas de cada convocatoria. Na fase de oposición, os exercicios terán carácter eliminatorio e na realización dos exercicios escritos deberá garantirse, sempre que sexa posible, o anonimato das e dos aspirantes. Nos exercicios tipo test, o tribunal publicará na páxina web da Deputación a relación de respostas correctas ás preguntas formuladas (incluídas as de reserva) para os efectos de posible presentación de reclamacións dos interesados durante un prazo de cinco días hábiles. No caso de que o tribunal anule algunha das preguntas formuladas no citado exercicio como consecuencia das reclamacións presentadas ou ben de oficio, publicarase, así mesmo, o seu acordo respecto diso na páxina web da Deputación, substituíndo as preguntas anuladas polas que figuren de reserva e indicando a correspondente resposta válida. No caso de concurso-oposición, a fase de concurso, que será previa á de oposición, non terá carácter eliminatorio nin poderá ser tida en conta para superar as probas da fase de oposición e consistirá na valoración de certos méritos que posúan os candidatos para a determinación da nota final do proceso selectivo. En todo caso, a valoración dos méritos que se baremen, que se indicarán nas bases específicas de cada convocatoria, non poderá supoñer máis dun corenta por cento da puntuación máxima do proceso selectivo. O tribunal realizará a baremación da fase de concurso e publicará na páxina web da Deputación a puntuación provisional. Contra os resultados da puntuación provisional obtida na fase de concurso, os e as aspirantes poderán presentar reclamación perante o tribunal nun prazo de cinco días hábiles contados desde o seguinte á súa publicación. Á vista das reclamacións presentadas, o tribunal aprobará e publicará na páxina web da Deputación as puntuacións definitivas. A cualificación final do proceso selectivo que se realice mediante o sistema de concurso-oposición virá determinada pola suma da cualificación final da fase de oposición e a puntuación obtida en fase de concurso. En caso de empate, a orde establecerase atendendo á seguinte prelación: maior puntuación obtida na fase de oposición, no seu conxunto. De persistir o empate, a maior puntuación pola orde dos exercicios. De continuar o empate, dirimirase en favor da persoa aspirante con maior puntuación na fase de concurso e, de ser necesario, sucesivamente por cada epígrafe da fase de concurso e pola súa orde. Se, aplicados estes criterios, mantense o empate, decidirá a maior idade do/a aspirante. Novena.–Listaxe de aprobados 9.1. Finalizado o proceso de selección, o tribunal publicará a relación de aprobados pola orde de puntuación alcanzada, con indicación das notas parciais de todas e cada unha das fases do proceso selectivo, na páxina web da Deputación provincial. Simultaneamente a esta publicación, o tribunal elevará a relación de aprobados á Presidencia da Deputación provincial e publicarase no Boletín Oficial da Provincia da Coruña.9.2. O tribunal non poderá declarar que aprobou un número superior de aspirantes ao de prazas convocadas. No entanto o anterior, sempre que o tribunal propuxera o nomeamento de igual número de aspirantes que de prazas convocadas, e co fin de asegurar a súa cobertura, cando se produzan renuncias dos aspirantes seleccionados ou da documentación achegada se desprenda que non cumpren os requisitos esixidos ou por circunstancias sobrevidas se deduza a imposibilidade de incorporación dalgún dos aspirantes, antes do seu nomeamento ou toma de posesión, o órgano que convoca poderá requirir do tribunal unha relación complementaria de aspirantes que superen as probas que sigan as e os propostos, por orde de puntuación, para o seu posible nomeamento como funcionarios de carreira.9.3. O tribunal poderá declarar desertas aquelas prazas obxecto de convocatoria que non resulten cubertas por non superar o proceso selectivo o número suficiente de aspirantes.9.4. O acto que poña fin ao procedemento selectivo deberá ser motivado. A motivación dos actos do tribunal ditados en virtude de discrecionalidade técnica no desenvolvemento do seu cometido de valoración, estará referida ao cumprimento das bases da convocatoria e das normas regulamentarias. Décima.–Embarazo de risco ou parto Se por mor de embarazo de risco ou parto debidamente acreditados algunha das aspirantes non puidese completar o proceso selectivo ou realizar algún exercicio deste, a súa situación quedará condicionada á finalización do proceso e á superación das fases que quedasen aprazadas, non podendo demorarse estas de maneira que se menoscabe o dereito do resto de aspirantes a unha resolución do proceso axustada a tempos razoables, o que deberá ser valorado polo tribunal, e en todo caso a súa realización terá lugar antes da publicación da listaxe de aspirantes que superaron o proceso selectivo. Undécima.–Presentación de documentos 11.1. No prazo de vinte días naturais, contados desde o día seguinte a aquel en que se publicase no Boletín Oficial da Provincia da Coruña a listaxe definitiva de aspirantes aprobados, os aspirantes propostos entregarán no Rexistro Xeral da Deputación Provincial da Coruña os documentos que a continuación se relacionan: a) Título (ou testemuño notarial deste) esixido para tomar parte nas probas selectivas para cubrir as correspondentes prazas. b) Declaración de non estar separada/o, mediante expediente disciplinario, do servizo de ningunha administración pública, nin estar inhabilitada/o para o exercicio de funcións públicas. c) Declaración de non estar incursa/o en causa de incapacidade ou incompatibilidade, de conformidade coa lexislación vixente e referida ao momento da súa toma de posesión. d) Certificado médico acreditativo de non padecer enfermidade nin defecto físico e/ou psíquico que incapacite para o exercicio das funcións das prazas convocadas, expedido por facultativo/a de medicina de familia do Sergas ou similar que lles corresponda ás/aos interesados. Os e as aspirantes aprobados que fixesen valer a súa condición de persoal con discapacidade na instancia, deberán presentar tamén a certificación que acredite tal condición, e igualmente deberán presentar certificado, expedido polo mesmo órgano ou polo competente da administración sanitaria, acreditativo da compatibilidade co desempeño das tarefas ou funcións correspondentes. e) Documentos orixinais dos presentados para a valoración dos méritos puntuables na fase de concurso.11.2. Ante a imposibilidade debidamente xustificada de presentar os documentos indicados, poderá acreditarse que se reúnen as condicións esixidas na convocatoria, mediante calquera medio de proba admisible en dereito.11.3. No caso de tratarse de nacionais de Estados membros da Unión Europea, presentarán, ademais, a documentación esixida polo Real decreto 543/2001, do 18 de maio. Duodécima.–Nomeamento e toma de posesión Si dentro do prazo indicado, os/as aspirantes propostos non presentasen a documentación indicada na base 11, excepto casos de forza maior, ou non reunisen os requisitos esixidos, non poderán ser nomeados ou propostos para as prazas, quedando anuladas todas as súas actuacións, sen prexuízo das responsabilidades en que puidesen incorrer por falsidade na solicitude para participar no proceso selectivo. Unha vez cumpridos os requisitos procedentes, a Presidencia da Corporación efectuará o nomeamento dos e das aspirantes propostos, que deberán tomar posesión no prazo dun mes, que contará desde o día seguinte ao da publicación da resolución de nomeamento no BOP. Décimo terceira.–Comunicacións e incidencias 13.1. A publicación dos actos e acordos que se diten en desenvolvemento de cada proceso selectivo, realizarase a través do Boletín Oficial da Provincia da Coruña ou da páxina web da Deputación, segundo proceda. A publicación no BOP será vinculante para os efectos da convocatoria para a realización do exercicio da fase de oposición e no seu caso para o concurso, así como a que determine o inicio do cómputo de calquera dos prazos que estean establecidos e sexan de aplicación segundo as bases.13.2. Os e as aspirantes poderán dirixir ao órgano competente as comunicacións sobre incidencias relativas á actuación do tribunal, así como as reclamacións, queixas, peticións ou suxestións sobre o proceso selectivo.” A Coruña, 18 de xaneiro de 2021. O PRESIDENTE A SECRETARIA ACCIDENTAL PDFR 26013/2019 DO 29/07/2019 O DEPUTADO Antonio Leira Piñeiro M.ª Amparo C. Taboada Gil